Han støtter dermed AaB's sportsdirektør Lynge Jakobsen, der anklager Morten Olsen for at forbigå nordjyske spillere. Ifølge Lynge Jakobsen kan det skyldes, at landstræneren aldrig med egne øjne ser spillerne i aktion på Aalborg Stadion. Flere andre provinsklubber savner også at se mere til landstræneren. - Landstrænerens opgave er at være aktiv i hele landet. Hvis han aldrig er på stadioner vest for Storebælt, så bør vi tage sagen op, siger Thomas Christensen, der også er direktør for OB. Han understreger, at landstræneren har den fulde ret til at udtage det landshold, som han mener er bedst. Dog undrer han sig over, at AaB, trods førstepladsen i superligaen, ikke er repræsenteret på det landshold, der i morgen spiller testkamp mod Tjekkiet. Divisionsforeningen vil løbende gøre Dansk Boldspil-Union opmærksom på, at de gerne ser landstræneren mere til kampe i provinsen.

Opsummering:
Det er et problem, at fodboldlandstræner Morten Olsen er en sjælden gæst på Aalborg Stadion og alle andre provinsstadioner. Det siger Thomas Christensen, formand for klubbernes organisation, Divisionsforeningen, til P4 Nordjylland.